1.  ปัจจัยความเสี่ยง

1.1 ความเสี่ยงทางด้านเศรษฐกิจ

การดำเนินธุรกิจส่วนใหญ่ของบริษัทฯ
มีความสัมพันธ์โดยตรงกับภาวะเศรษฐกิจของประเทศไทยและภาวะเศรษฐกิจของโลก
สืบเนื่องจากการเปลี่ยนแปลงรวมทั้งความผันผวนของภาวะเศรษฐกิจ
ภาวะการซื้อขายหลักทรัพย์ในตลาดหลักทรัพย์แห่งประเทศไทย
การเปลี่ยนแปลงทางการเมืองอันจะส่งผลให้เกิดการเปลี่ยนแปลงในนโยบายการบริหารประเทศของรัฐบาล
และความไม่แน่นอนของภาวะเศรษฐกิจอันเกิดจากนโยบายต่าง ๆ ของภาครัฐ
อันมีผลกระทบโดยตรงต่อการให้บริการคำปรึกษาด้านธุรกิจและการเงิน การลงทุน
ทั้งแผนงานที่จะให้บริการแก่ลูกค้า และระยะเวลาในการให้บริการ
เนื่องจากลูกค้าอาจมีความจำเป็นที่จะต้องรอจังหวะของการลงทุนหรือดำเนินการ
หรือทำให้ระยะเวลาการดำเนินการต่าง ๆ ของลูกค้าเนิ่นนานขึ้น ดังนั้น ความเสี่ยง
ดังกล่าว อาจทำให้รายได้หลักของบริษัทฯ อาจลดลงอย่างมีสาระสำคัญ
ซึ่งจะมีผลกระทบต่อผลการดำเนินงานและฐานะการเงินของบริษัทฯ

อย่างไรก็ดี ถึงแม้ความเสี่ยงทางด้านเศรษฐกิจดังกล่าวอยู่นอกเหนือความสามารถที่บริษัทฯ
จะควบคุมได้ บริษัทฯ จึงได้พยายามที่จะลดความเสี่ยงดังกล่าว โดยการขยายธุรกิจของบริษัทฯ
เพิ่มเติมในด้าน ให้คำปรึกษาด้านการลงทุนสำหรับเงินลงทุน Offshore Capital
ซึ่งถือเป็นการกระจายความเสี่ยงดังกล่าวได้ในระดับหนึ่งและเป็นการเพิ่มช่องทางในการดำเนินธุรกิจของบริษัทฯ
อีกทางหนึ่งที่จะทำให้รายได้ของบริษัทฯ มั่นคงขึ้น อีกทั้งบริษัทฯ
ยังมีบริการให้คำปรึกษาในการปรับโครงสร้างบริษัทและ/หรือปรับโครงสร้างหนี้
รวมถึงการควบรวมกิจการ ซึ่งบริการเหล่านี้ ส่วนใหญ่จะเกิดขึ้นในช่วงภาวะเศรษฐกิจตกต่ำ
จึงทำให้บริษัทฯ
สามารถสร้างรายได้จากการให้บริการคำปรึกษาดังกล่าวชดเชยในช่วงที่เกิดภาวะเศรษฐกิจตกต่ำ

1.2. ความเสี่ยงในการพึ่งพิงผู้บริหารและบุคลากรที่มีความสำคัญ

เนื่องจากธุรกิจของบริษัทฯ
เป็นธุรกิจให้บริการที่ต้องอาศัยความรู้ความสามารถทางด้านธุรกิจและการเงิน
การลงทุนจึงจำเป็นต้องอาศัยบุคคลากรที่มีทั้งประสบการณ์และความรู้อีกทั้งยังต้องเป็นที่รู้จักในแวดวงธุรกิจด้วย
ดังนั้น โดยรวมแล้วความสำเร็จของกิจการของบริษัทฯ
จึงขึ้นอยู่กับการที่บริษัทฯได้รับงานอย่างต่อเนื่อง
ซึ่งต้องพึ่งพิงผู้บริหารและบุคลากรที่มีความรู้ความสามารถ ทำให้บริษัทฯ
จำเป็นต้องพึ่งพิงบุคลากรหลักอยู่ 2 กลุ่ม คือ

(1) ผู้บริหารหลักของบริษัทฯ อันได้แก่ นายชาญ บูลกุล
ซึ่งดำรงตำแหน่งรองประธานคณะกรรมการบริษัทฯ ประธานคณะกรรมการบริหาร
และกรรมการผู้อำนวยการ ซึ่งนายชาญฯ จะเป็นผู้มีประสบการณ์การทำธุรกิจในประเทศไทยมากว่า
30 ปี และมีเครือข่ายการติดต่อทางธุรกิจที่
กว้างขวาง ทั้งนี้ นายชาญฯ มีส่วนสำคัญอย่างมากในการติดต่อหาลูกค้าให้กับบริษัทฯ และยังเป็น
ผู้บริหารที่ให้คำปรึกษาที่สำคัญของงานให้บริการในด้านอื่นๆ ของบริษัทฯ ด้วย

(2) บุคลากรและทีมงานของฝ่ายงานให้คำปรึกษาด้านธุรกิจและการเงิน การลงทุน
ซึ่งเป็นทีมงานหลักในการดำเนินธุรกิจให้บริการของบริษัทฯ
จึงจำต้องเป็นบุคคลากรที่มีความรู้ความสามารถและมีประสบการณ์เป็นสำคัญ
ซึ่งจะมีการแข่งขันสูงในการแย่งชิงตัวบุคลากรดังกล่าว

หากบริษัทฯ จำต้องสูญเสียผู้บริหาร บุคลากร และทีมงานที่สำคัญดังที่กล่าวแล้ว อาจจะ
ทำให้บริษัทฯ ไม่สามารถหาลูกค้า และไม่สามารถให้บริการลูกค้าได้อย่างต่อเนื่องและ

มีประสิทธิภาพ อันจะทำให้ บริษัทฯ
ต้องสูญเสียรายได้หลักและมีผลกระทบต่อการดำเนินงานของบริษัทฯ อย่างรุนแรง ถึงแม้ว่าบริษัทฯ
จะสามารถจัดหาบุคลากรที่มีความรู้ความสามารถมาทดแทนได้
ก็อาจจะต้องใช้ระยะเวลาในการทำให้เป็นที่รู้จักและยอมรับในความสามารถ อย่างไรก็ดี
บริษัทฯได้ให้ความสำคัญกับบุคลากรเหล่านี้ โดยให้มีการพัฒนาการฝึกอบรมอย่างสม่ำเสมอ
ซึ่งประกอบด้วยการเปิดให้เข้าร่วมสัมมนาหลักสูตรที่มีการจัดขึ้นทั้งภายใน และภายนอกสำนักงาน
รวมถึงกำหนดให้มีกระบวนการทำงานอย่างมีระบบแบบแผน
การพัฒนางานและให้บุคลากรเหล่านี้มีการทำงานทดแทนกันได้ตลอดเวลา เพื่อช่วยลดความเสี่ยง
อันสืบเนื่องมาจากการที่ต้องสูญเสียบุคลากรเหล่านี้ไป

นอกจากนี้ บริษัทฯ ยังได้ให้ความสำคัญกับนโยบายการบริหารทรัพยากรบุคคลที่ดี
โดยมีการเพิ่มสวัสดิการและผลตอบแทนกับพนักงานในระดับที่เหมาะสม
ซึ่งขึ้นอยู่กับความรู้ความสามารถของพนักงานแต่ละคนเป็นสำคัญ
เพื่อเป็นการเสริมสร้างขวัญและกำลังใจที่ดีในการทำงาน และรักษาบุคลากรเหล่านี้ให้อยู่กับบริษัทฯ
เป็นระยะเวลานาน รวมทั้งยังได้ให้ผลประโยชน์ที่ผู้บริหารและพนักงานดังกล่าวของบริษัทฯ
จะได้รับจากการดำเนินงานของบริษัทฯ
ในลักษณะของการออกใบสำคัญแสดงสิทธิที่จะซื้อหุ้นสามัญของบริษัท ฯ
โดยได้มีการจัดสรรให้แก่กรรมการ
ผู้บริหารระดับสูง และพนักงาน (ESOP-Warrants) เพื่อเป็นแรงจูงใจในการทำงาน ทั้งนี้ บริษัทฯ
เชื่อว่า การพัฒนาบุคลากรของบริษัทฯ
และการให้ผู้บริหารและพนักงานได้รับผลประโยชน์จากการดำเนินงานร่วมกับบริษัทฯ
จะส่งเสริมให้เกิดความภักดีต่อองค์กรในระยะยาว

3.  ความเสี่ยงในการขยายธุรกิจ

ในปี 2551 ที่ผ่านมานั้นการดำเนินธุรกิจการให้คำปรึกษาด้านการลงทุนสำหรับเงินลงทุน Offshore
Capital เป็นธุรกิจที่เกี่ยวเนื่องกับการให้บริการด้านธุรกิจและการเงิน
การลงทุนนั้นซึ่งบริษัทฯยังอยู่ในระยะเริ่มต้นของการดำเนินธุรกิจดังกล่าวมาได้ไม่นานนัก
ซึ่งการดำเนินธุรกิจดังกล่าวต้องอาศัยผลสำเร็จจากการดำเนินงานที่ผ่านมาเป็นเครื่องแสดงเพื่อเป็นตัวดึงดูด
Offshore Capital ด้วยผลการดำเนินงาน
ซึ่งที่ผ่านมาบริษัทมีผลลัพธ์ในการดำเนินธุรกิจค่อนข้างดีมาก อย่างไรก็ตามจากวิกฤต Sub Prime
Loan ในสหรัฐอเมริกานั้นทำให้เกิดภาวะปั่นป่วนและล่มสลายของสถาบันการเงินหลายแห่ง
อันมีผลกระทบต่อตลาดหลักทรัพย์ในสหรัฐอเมริกาเองเป็นอย่างมากทำให้เกิดการถอนการลงทุนในต่างประเทศเพื่อดึงเงินลงทุนกลับเข้าประเทศเพื่อช่วยในการเยียวยา
ในขณะเดียวกันยังก่อให้เกิดภาวะเศรษฐกิจถดถอยอย่างรุนแรงขึ้นในสหรัฐอเมริกาอีกจนปัญหาดังกล่าวได้ก่อให้เกิดปัญหาเป็นลูกโซ่ตามมาอีกมากมายแล้วก่อให้เกิดผลกระทบกระเทือนลามอย่างรุนแรงจนเกิดเป็นวิกฤตเศษฐกิจของโลกในปี
2551 ต่อ 2552 ซึ่งทำให้บริษัทฯได้รับผลกระทบดังกล่าวด้วยเช่นกัน
อีกทั้งบริษัทฯยังได้รับผลกระทบภายในประเทศจากความไม่มีเสถียรภาพทางการเมืองและรัฐบาล
แต่ไม่ถึงขั้นรุนแรงนักเนื่องจากบริษัทฯยังอยู่ในระหว่างการสร้างผลงานที่มีผลลัพธ์ออกมาค่อนข้างดีมาก
รวมถึงการที่บริษัทฯมีพนักงานไม่มากนักและที่ผ่านมาได้ดำเนินงานอย่างระมัดระวังในการขยายธุรกิจไม่ให้เร็ว
เสี่ยงและมีขนาดใหญ่จนเกินไป โดยอาศัยประสบการณ์และความรู้
ความสามารถของคณะผู้บริหารเป็นหลักทำให้บริษัทฯสามารถรับมือกับสถานะการณ์ดังกล่าวได้ค่อนข้างดีและได้ใช้โอกาสนี้จัดเตรียมความพร้อมที่จะดำเนินธุรกิจในอนาคตด้วยเลย

ในปี 2552
นี้บริษัทยังคงให้ความสำคัญกับธุรกิจที่ดำเนินอยู่ในปัจจุบันเป็นสำคัญโดยจะเน้นการหาโอกาสที่จะลงทุนหรือขยายธุรกิจที่ดีและให้ผลตอบแทนสูงภายใต้ความเสี่ยงที่ผ่านการวิเคราะห์พิจารณาอย่างดีและรอบครอบแล้วจากคณะอนุกรรมการที่เกี่ยวข้องท่ามกลางความผันผวนหรือวิกฤตที่ยังคงมีอยู่ให้เกิดประโยชน์สูงสุดแก่ผู้ถือหุ้นเป็นสำคัญ

1.4 ความเสี่ยงจากการแข่งขัน

เนื่องจากธุรกิจการให้บริการทั้ง 3 กลุ่มหลัก (ที่ปรึกษาด้านธุรกิจและการเงิน การลงทุน,
ตัวแทนและที่ปรึกษาด้านอสังหาริมทรัพย์, และที่ปรึกษาด้านการลงทุนสำหรับเงินลงทุน Offshore
Capital) ที่ทางบริษัทฯ ให้บริการอยู่นั้นเป็นงานที่มีบุคคลหลายกลุ่มเข้ามาให้บริการมากขึ้น
จนอาจทำให้ กลายเป็นคู่แข่งรายใหม่ของบริษัทฯ
โดยบุคคลเหล่านี้อาจใช้ฐานลูกค้าจากการให้บริการเดิมที่ให้บริการอยู่รวมกับความสามารถในการแข่งขันด้านราคา
และความสามารถเทียบเคียงงานให้บริการเช่นเดียวกับที่ทางบริษัทฯ ให้บริการอยู่ ดังนั้น บริษัทฯ
จึงมีความเสี่ยงที่รายได้ของบริษัทฯ
อาจจะลดลงจากการแข่งขันด้านราคาของคู่แข่งรายใหม่ที่มีเพิ่มขึ้น อย่างไรก็ตาม บริษัทฯ
เชื่อมั่นว่าการมีสายสัมพันธ์ที่ดีรวมถึงประสบการณ์อันยาวนาน อีกทั้งการมีชื่อเสียงเป็นที่รู้จัก
และความรู้ความสามารถด้านการให้คำปรึกษาทางธุรกิจและการเงิน การลงทุน ของนายชาญฯ
ในฐานะรองประธานคณะกรรมการบริษัทฯ ประธานคณะกรรมการบริหาร และกรรมการผู้อำนวยการ
สามารถติดต่อลูกค้าและให้ความเชื่อมั่นในงานให้บริการจนเป็นที่พึงพอใจแก่ลูกค้าของบริษัทฯ ได้
ดังนั้น ความเสี่ยงดังกล่าวจึงไม่น่าจะมีผลกระทบต่อการดำเนินงานของบริษัทฯ มากนัก

1.5 ความเสี่ยงจากการลงทุน

สืบเนื่องจากความผันผวนของตลาดทุนและตลาดเงิน ย่อมจะส่งผลกระทบต่อผลตอบแทน
ตลอดจนถึงความเสี่ยงจากการลงทุน ดังนั้นบริษัทฯ
จึงได้ดำเนินนโยบายกระจายความความเสี่ยงอย่างต่อเนื่อง
ด้วยการลงทุนในสินทรัพย์หรือธุรกิจที่ให้ผลตอบแทนที่ดีในความเสี่ยงที่เหมาะสม
ภายใต้การดูแลของคณะกรรมการการลงทุน ซึ่งคอยพิจารณากลั่นกรองการลงทุนอย่างต่อเนื่อง
รวมทั้งมีการกระจายการลงทุนในหลักทรัพย์ที่หลากหลาย
โดยอาศัยประสบการณ์และความรู้ความสามารถของคณะกรรมการดังกล่าว
ทำให้ความเสี่ยงดังกล่าวลดลงอยู่ในระดับที่ทางบริษัทฯ สามารถควบคุมได้ในระดับหนึ่ง